Diplomaat Marina Kaljurand on artiklis „Kõik oleneb inimestest” kirjutanud: „Seostame usaldust pigem subjektiivsusega – inimese ja inimlikuga, emotsioonide ja mäluga – kui ratsionaalse välispoliitikaga. Oleme harjunud, et riikidevahelistes suhetes räägitakse järjest enam huvidest, eesmärkidest, punastest joontest, millest ei saa taganeda, pragmaatilisusest ja reaalpoliitikast ning järjest vähem väärtustest, lugupidamisest, usaldusest. Riikidevaheline usaldus ei saa olla väljaspool inimesi. Inimesed esindavad riiki, inimesed teevad otsuseid riigi nimel, inimesed annavad riigile näo, riigid suhtlevad inimeste kaudu. Järelikult moodustub riikidevaheline usaldus mitmest erinevast inimestevahelise usalduse tahust: usaldusest inimeste vahel, etniliste gruppide vahel, erineva kultuurilise ja religioosse taustaga inimeste vahel. Usaldus on lahutamatult seotud selliste mõistetega nagu dialoog, ärakuulamine, lugupidamine, austus, viisakus, mõistmine.” (Eesti Päevaleht, 31.10.2008)

**Kirjuta umbes 400-sõnaline arutlev kirjand, milles analüüsid riikidevahelisi suhteid nüüdisaegses maailmas. Arutle ka selle üle, kuidas võivad riikidevahelised suhted mõjutada kodanike elu. Too näiteid ajakirjandusest ja/või tänapäeva ühiskonnast. Pealkirjasta kirjand.**

**Riikidevahelised suhted tänapäeval**

 Tänapäeva maailm on suures osas rahumeelne. Viimasest suurest mitmeid riike hõlmavast sõjast on möödunud 70 aastat. Loodud on organisatsioone ja kokkuleppeid, mis kaitseksid maailma samasuguse õuduse kordumise eest. Kahjuks leidub ka tänapäeva maailmas riike, kelle eesmärk ei ole säilitada rahu. Ent millised siis on riikidevahelised suhted nüüdisaegses maailmas ning kuidas võivad need mõjutada kodanike elu?

 Positiivne on nüüdisaegses maailmas toimuv riikidevaheline koostöö. Inimesed on aja jooksul mõistnud, et mitmeid probleeme ei saa lahendada ühe riigi siseselt, vaid mitme riigi koostöö tulemusena. Näiteks pööratakse tänapäeval aina rohkem tähelepanu keskkonnaprobleemidele. Üha enam mõistetakse, et maakera loodusliku tasakaalu säilitamiseks on tarvis sõlmida ülemaailmseid kokkuleppeid. Selline on näiteks Kyoto protokoll, mille ratifitseerinud riigid lubavad vähendada oma süsihappegaasi emissiooni. Veel üks hea näide riikidevahelisest koostööst tänapäeva maailmas on Euroopa Liit. Euroopa Liidus toimib vabakaubanduse põhimõte, selle tõttu saavad liikmesriigid müüa üksteisele oma kaupu tollimaksuta. Seega võib koostöö ka majanduslikult kasulik olla.

 Negatiivne külg riikidevahelistes suhetes on ka tänapäeva maailmas aset leidvad sõja- või relvakonfliktid. Konflikt võib tekkida näiteks riikide usulisest erinevusest. Vaid mõned kuud tagasi avaldas prantsuse satiiriajakiri pildid, mis pilkasid islamiusku. Tagajärjeks oli aga kohutav tragöödia, mille käigus islamiradikaalid tapsid mitmed ajakirja toimetuse töötajad. Juhtum näitab, et kuigi me elame tänapäeval suures osas demokraatlikus maailmas, tuleks põhjalikult mõelda, kui kaugele on sobilik enda väljendamisel minna. Konflikti põhjus võib olla ka majanduslik. Samuti võib konflikti aluseks olla ühe riigi soov hõivata teise riigi territoorium. Viimaste aastate üks enim poleemikat tekitanud konflikt kestab praegu Ukrainas. On šokeeriv, et see toimub siinsamas Euroopas. Euroopa riigid on küll üsna üksmeelselt kehtestanud agressorile sanktsioonid, kuid senimaani konflikt veel lõplikku lahendust leidnud pole.

 Riikidevahelised suhted mõjutavad kodanike elu nii positiivselt kui ka negatiivselt. Näiteks juba eespool mainitud Euroopa Liit annab oma kodanikele suurema vabaduse oma elu üle otsustada. Euroopa Liidu kodanikud saavad näiteks õppimiseks või elamiseks vabalt valida ükskõik millise Euroopa Liidu liikmesriigi. Eestis omandatud haridus on võrdselt aktsepteeritav ka näiteks Saksamaal. Samas võib riikidevaheliste suhete pingestumine kodanikult hoopis võtta vabaduse valida. Eelpool nimetatud Ukraina sõda on sundinud tuhandeid inimesi lahkuma oma kodust ning isegi kodumaalt. Nende elukäik sõltub täielikult riikide suhete normaliseerumisest või välisabist.

 Kokkuvõtteks võib nentida, et nüüdisaegses maailmas ilmneb riikidevahelistes suhetes nii positiivseid kui ka negatiivseid jooni. On positiivne, et tänapäeval tehakse aina enam koostööd erinevates valdkondades. Samas toimuvad maailmas endiselt sõja- ja relvakonfliktid , mis mõjuvad negatiivselt kodanikele. Seega on riikidel veel arenguruumi omavaheliste suhete edendamiseks, et konfliktiohtu vähendada.